32001D0626
L 217/14
JURNALUL OFÍCIAL AL UNIUNII EUROPENE
DECIZIA COMISIEI
din 30 iulie 2001
de recunoaștere, în principiu, a finalizării dosarului prezentat pentru un control amănunțit, în vederea posibilei includeri a petoxamidei în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu numărul C(2001) 2386]
(Text cu relevanță pentru SEE)
(2001/626/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2001/49/CE a Comisiei (2), în special articolul 6 alineatul (3),
întrucât:
(1)
Directiva 91/414/CEE (denumită în continuare „directiva”) prevede alcătuirea unei liste comunitare a substanțelor active autorizate pentru a fi încorporate în produse fitosanitare.
(2)
Stahler Agrochemie GmbH & Co., KG, Tokuyama Europe GmbH și Tomen France SA au înaintat autorităților germane, la data de 16 octombrie 2 000, un dosar referitor la substanța activă petoxamid (ASU 96 520 H, TKC-94 EC 60), în vederea includerii sale în anexa 1 la directivă.
(3)
Autoritățile germane au indicat Comisiei că, după un control preliminar, dosarul pare a satisface cerințele de date și informații de la anexa II la directivă. Mai mult, ele consideră că dosarul cuprinde datele și informațiile solicitate de anexa III la directivă, în ceea ce privește un produs fitosanitar care conține substanța activă în cauză. Ulterior, în conformitate cu dispozițiile articolului 6 alineatul (2), dosarul a fost trimis de către solicitant Comisiei și altor state membre.
(4)
Dosarul a fost transmis Comitetului permanent fitosanitar la data de 5 iunie 2001.
(5)
Articolul 6 alineatul (3) din directivă prevede confirmarea oficială, la nivel comunitar, a faptului că fiecare dosar este considerat a satisface, în principiu, cerințele de date și informații stabilite la anexa II, precum și cerințele de la anexa III la directivă, pentru cel puțin un produs fitosanitar care conține substanța activă respectivă.
(6)
Această confirmare este necesară pentru a se permite controlul amănunțit al dosarului și pentru a se da statelor membre posibilitatea de acordare de autorizații provizorii pentru produsele fitofarmaceutice care conțin această substanță activă, în conformitate cu articolul 8 alineatul (1) din directivă.
(7)
Prezenta decizie nu aduce în nici un fel atingere dreptului Comisiei de a cere solicitantului să prezinte statului membru raportor date sau informații suplimentare, în scopul clarificării anumitor puncte din dosar. Cererea de prezentare a unor date suplimentare, necesare clarificării dosarului, nu trebuie să afecteze termenul de prezentare a raportului menționat la motivul 9.
(8)
Statele membre ale Comisiei convin că Germania trebuie să continue să efectueze un control amănunțit a dosarului pentoxamidei.
(9)
Germania raportează Comisiei concluziile evaluării sale, însoțite de o recomandare de includere sau neincludere a substanței, precum și de condițiile aferente, cât mai curând posibil și până la un an de la data publicării prezentei decizii.
(10)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Dosarul înaintat Comisiei și statelor membre de către Stahler Agrochemie GmbH & Co., KG, Tokuyama Europe GmbH și Tomen France SA, în vederea includerii petoxamidei ca substanță activă în anexa I la Directiva 91/414/CEE, dosar care a fost înaintat Comitetului permanent fitosanitar la data de 5 iunie 2001, satisface în principiu cerințele de date și informații stabilite la anexa II la directivă. Dosarul satisface cerințele de date și informații prevăzute la anexa III la directivă, în ceea ce privește un produs fitosanitar, luându-se în considerare utilizările propuse.
Articolul 2
Prezenta decizie se adresează statelor membre.
Adoptată la Bruxelles, 30 iulie 2001.